Unterstrass (Stadt Zürich)

**Understraass** isch es Quartier vo de Stadt Züri.

## Geografy
Zäme mit em Naachberquartier Oberstraass macht das Quartier de Stadtchräis Sächs uus.

Die andere Naachberquartier: Understraass chunt im Süüden bis a d Limet und an Stadtchräis 1, im Südweschte isch änet de Limet s Induschtryquartier, im Weschte isch Wipkinge, im Nordweschte gränzt Understraass änet em Chäferbèèrg an ere chlyne Stell as Quartier Afoltere, und im Noorde isch Öörlike.

Abgsee vom Wald ufem Chäferbèèrg und de Päärk – so wie s Schindlerguet und de Beckehoof – isch s Quartier ganz überbout. Es hät e tichts Straassenetz, wo sich a d Hauptachse vo de Schaffuuserstraas, de Wintertuurerstraass, de Hoofwisestraass, de Buecheggstraass, de Wèèntaalerstraass und de Wasserwèèrchstraass orientiert. Vom Tierspitaal bis a d Limet gaat de Milchbucktunäll. De Buecheggplatz isch en groosse Straassechnoote ufem Hoger zwüschet em Limettaal und em Glatttaal, und zmitzt im Quartier isch de Schaffuuserplatz.

1856 isch de Wipkingertunäll vo der Ysebaan uufggange, wo under Understraass duregaat.

A de Limet isch s Chraftwèèrch Lätte.

## Gschicht
Früener isch Understraass e sälbständigs Doorff gsy. Na i de Mitti vom 19. Jaarhundert hät Understraass zwüschet wyte Fälder und Wise nu es paar Hüüserzylete de Landstraasse naa ghaa. D Doorfftäil händ *Rietli, Letzi, Milchbuck, Röthel* und *Guggach* ghäisse. Es hät na offeni Bäch ghaa im Doorff, öppe de Lindebach, wo zu de Limet abegloffen isch.

Ane 1893 isch das so wie e Zylete anderi Gmäinde uf Züri ygmeindet woorde.

De Name vom Oort chunt daadevoo, as er a der alte *Undere Straass* is Glatttaal uf Chloote übere lyt. Es hät au die *Ober Straass* ggèè, wo tiräkt über de Züribèèrg ggangen isch, und das Doorff a dère Straass häisst ebe *Oberstraass*. Die *nider Straass* findt mer ane 1272 in ere alte Uurkund.

## Architektuur
S Schuelhuus *Wybèèrg* erinneret äim draa, as s Gebiet bi Understraass früener Puureland gsi isch.

Z Understraass git’s e paar Chile:

* die refermiert *[[Reformierte Kirche Zürich-Unterstrass|Chile Züri-Understraass]],* a de Wybèèrgstraass, 1884
* die refermiert *[[Pauluskirche (Zürich)|Pauluschile]]* vo 1934, si hät Glasfäischter vom Augusto Giacometti
* die refermiert *[[Matthäuskirche (Zürich-Unterstrass)|Matthäus-Chile]]* vo 1950
* die katolisch *[[Liebfrauenkirche (Zürich)|Liebfrauechile]]* vo 1894 vom August Hardegger; me säit, es sig die schöönscht Schwiizer Chile i de Form von ere altchrischtliche Basilika
* d *[[Bruder Klaus (Zürich-Unterstrass)|Brueder Chlause-Chile]]* vo 1933
* d Chilen *[[Allerheiligen (Zürich-Neuaffoltern)|Allerhäilige]]* vo 1964
* di Evangelisch-lutherisch *Martin-Luther-Chile* vo 1958
* s *Christlich Zäntrum Buechegg* vo de Pfingschtmission Züri, 1976

Understraass hät de *Fridhoof Nordheim* mit ere Samlig vo hischtoorische Graabmonumänt und de *Fridhoof Stäichluppe;* das isch en alte jüüdische Fridhoof vo Züri, wo vo 1900 bis 1936 vo de Israelitische Religionsgmäinschaft Züri pruucht woorden isch zum iri Toote z begrabe. Die alte Grabschtäi sind schööni Dänkmööler us de Afangszyt vo dère jüdische Gmäind.

Uf em Land vo de früenere *Landwirtschaftliche Schuel Strickhoof* im Quartier Understraass isch de Irchelpark, wo näbetraa de *Irchel-Campus* vo de *[[Universität Zürich|Uni Züri]]* und au s *[[Staatsarchiv Zürich|Staatsarchyv Züri]]* isch.

S Föif-Stèèrn-Hotel *Züri-Marriott* a de Limet fallt uf, wil s äinzig Hoochhuus im Stadtzäntrum isch. Es isch ane 1973 poue woorde.

A de Hofwiisestraas isch e groosses Huus vo Schwiizer Radio und Fernsee.

Understraass hät Schuelhüüser und Sportplätz, so wie d Stäichluppe vom *FC Understraass;* dèè Klub git’s sit 1921.

## Bilder

Karte Gemeinde Unterstrass 1892.png|die alt Gmäind Understraass vor 1893
Zurichwinter3.jpg|Woonhüüser
Zuerich Pauluskirche.jpg|d Pauluschile


## Literatur
* 

## Weblink

## Fuessnoote